## Més de 4.700 estudiants s’examinen la setmana que ve en la convocatòria de juliol de l’EBAU

*** Enguany s’han matriculat per a realitzar les proves 126 persones més que el curs anterior
* Les notes es podran consultar el dia 9 de juliol, a partir de les 17:00 hores en el [portal de l’alumne](https://appweb1.edu.gva.es/paseu/login.sec)**

Un total de 4.716 estudiants s’examinen la setmana que ve en la convocatòria extraordinària de l’EBAU, que es desenvoluparà del 2 al 4 de juliol en diferents universitats de la Comunitat Valenciana.

Del total d’estudiants matriculats per a fer la prova, 2.718 són dones i 1.998 hòmens. Entre tots dos sumen 126 persones matriculades més que l’any passat.

Per universitats, les que acolliran més nombre d’alumnes són les de la província de València. Concretament, la Universitat de València se situa la primera, amb 1.187 persones matriculades, seguida per la d’Universitat Politècnica de València, amb 1.157.

Seguixen en nombre de persones matriculades per a fer les proves de l’EBAU la Universitat Miguel Hernández d’Elx, amb 955 estudiants; la Universitat d’Alacant, amb 914; i la Universitat Jaume I, amb 503.

La majoria de les persones matriculades per a fer les proves d’accés a la universitat són estudiants de segon de Batxillerat. Així, de les 4.365 persones matriculades després de culminar esta etapa educativa, 2.495 són dones i 1.870 hòmens.

Respecte a l’alumnat procedent de cicles formatius que s’examinaran la setmana que ve de les proves d’accés a la universitat, la seua xifra ascendix a 351, dels quals, 223 són dones i 128 hòmens.

Les proves començaran dimarts que ve, 2 de juliol, a les 9:30 hores amb l’examen de Castellà i finalitzaran el dijous, 4 de juliol, amb els exàmens de Matemàtiques Aplicades a les Ciències Socials II i Arts Escèniques, que se celebrarà a les 11:45 hores.

Les notes es podran conéixer el dia 9 de juliol, a partir de les 17:00 hores, a través del portal, i el termini per a sol·licitar les revisions serà del 10 al 12 de juliol. Este últim dia el termini acaba a les 14:00 hores.

Fecha: 30/06/2024